
A V I Z

asupra propunerii legislative privind statutul Şcolilor populare de artă şi meserii


În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind statutul Şcolilor populare de artă şi meserii,  transmisă cu adresa nr. Pl-x 780 din  29 noiembrie 2010, înregistrată sub nr.31/1161 din 2 decembrie 2010. 
Potrivit prevederilor art. 75 din Constituţia României, republicată, şi ale art.92 alin. (8) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 24 noiembrie 2010.

             
În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă susmenţionată, în şedinţa din  15 decembrie 2010. 


Propunerea legislativă are ca obiect de reglementare  modificarea statutului Şcolilor populare de artă şi meserii, precum şi al personalului de specialitate care îşi desfăşoară activitatea în cadrul acestora, în sensul trecerii acestor şcoli populare de artă şi meserii în subordinea Ministerului Educaţiei, Cercetării, Tineretului şi Sportului, iar cadrele de specialitate care îşi desfăşoară activitatea în cadrul acestora să fie încadrate potrivit prevederilor Legii nr. 128/1997 privind Statutul personalului didactic, cu modificările şi completările ulterioare.
         Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 767 din 17 iunie 2010, precum şi punctul de vedere al Guvernului, transmis cu adresa nr. 2036 din 9 august 2010, prin care nu se susţine adoptarea propunerii legislative.
În urma dezbaterilor, cu unanimitate de  voturi, s-a hotărât avizarea negativă a propunerii legislative.
Înfiinţarea, organizarea, funcţionarea şi finanţarea şcolilor de arte şi meserii, definite ca aşezăminte culturale, este reglementată prin Ordonanţa de urgenţă a Guvernului nr. 118/2006 privind înfiinţarea, organizarea şi desfăşurarea activităţii aşezămintelor culturale. Potrivit dispoziţiilor art. 5 alin. (1) din acest act normativ, aşezămintele culturale, instituţii publice, se înfiinţează şi funcţionează în subordinea autorităţilor administraţiei publice centrale sau locale. Dacă s-ar fi dorit schimbarea subordonării aşezămintelor culturale, intervenţia legislativă ar fi trebuit să se constituie într-o modificare a Ordonanţei de urgenţă a Guvernului nr. 118/2006 şi nu într-un nou act normativ. Deşi titlul propunerii este Lege privind statutul Şcolilor populare de arte şi meserii, în cuprinsul acesteia, extrem de sumar, nu se regăsesc dispoziţii privitoare la înfiinţarea, organizarea, funcţionarea şi finanţarea aşezămintelor culturale dispoziţia cuprinsă în art. 3 din proiect vizând abrogarea referirilor la şcolile populare de artă şi meserii ar crea un vid legislativ în materie. Pentru atingerea scopului urmărit prin proiect, normele respective din Ordonanţa de urgenţă a Guvernului nr. 118/2006 ar trebui nu abrogate, ci modificate.


În raport cu obiectul şi conţinutul său, propunerea legislativă  face parte din categoria legilor ordinare.

